Resep: Afval op die tafelFoto: Woestynkombuis Afval is so eg Suidwes soos kan kom. As kind was dit absolute fynkos en afval is selfs met groot trots vir Kersete bedien. Ek was altyd gefassineer deur die bediendes wat ure sit en afval skoon skraap en hoe die pens, pootjies en hele gedoente dan vir ure op die koolstoof gekook is totdat dit van die been af val. My gunsteling was die skaaptongetjie en wangetjies, maar my sus het baklei vir die oë. My ma het altyd die harsings in die kleinpensie toegebind sodat dit saam met die oë, pens, tong en pootjies in die afvalpot kan prut. Die een op wie se bord dit beland het, was baie gelukkig. Dit was murgsag en het soos botter in jou mond gesmelt! Om die pens sag te kry, word dit eers vir ‘n halfuur tot ‘n uur lank in ‘n pot gekook (hierdie proses word afwater genoem). Daarna word dit saam met die res van die afval stadig gekook vir ongeveer 5 tot 6 uur. Hier volg ‘n paar heerlike stap-vir-stap-resepte wat die proses duidelik uiteensit vir die beginner-kokke wat ‘n kans wil waag. Die bees- en skaappote word baie fyn gekook totdat die sagte vleisies van die been af val. Daarby word sout, peper, naeltjies en lourierblare gegooi en dan word dit gemaal. Dit word dan in ‘n bak gegooi sodat dit kan stol, waarna dit in stukke gesny en as sult voorgesit word. Sult is ook ‘n groot bederf en kan alleen voorgesit word as ŉ versnapering saam met souttert en ander happies. Genoeg vir 8 tot 10 mense Bron: Woestyn Kombuis saamgestel deur Louise van der Hoven Uitgewer: Fox and Raven home